Document ID: 32010D0587

TARYBOS SPRENDIMAS 2010/587/BUSP
2010 m. birželio 14 d.
dėl Europos Sąjungos ir Juodkalnijos susitarimo dėl keitimosi įslaptinta informacija ir jos apsaugos saugumo procedūrų pasirašymo ir sudarymo
EUROPOS SĄJUNGOS TARYBA,
atsižvelgdama į Europos Sąjungos sutartį (toliau - ES sutartis), ypač į jos 37 straipsnį, ir į Sutartį dėl Europos Sąjungos veikimo (toliau - SESV), ypač į jos 218 straipsnio 5 dalį ir 218 straipsnio 6 dalies pirmą pastraipą,
atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
kadangi:
(1)
2009 m. lapkričio 10 d. posėdyje Taryba nusprendė įgalioti pirmininkaujančią valstybę narę pagal ES sutarties buvusį 24 straipsnį pradėti derybas su Juodkalnija siekiant sudaryti susitarimą dėl informacijos saugumo.
(2)
Gavusi įgaliojimus pradėti derybas, pirmininkaujanti valstybė narė derėjosi su Juodkalnija dėl susitarimo dėl keitimosi įslaptinta informacija ir jos apsaugos saugumo procedūrų.
(3)
Susitarimas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Sąjungos vardu patvirtinamas Europos Sąjungos ir Juodkalnijos susitarimas dėl keitimosi įslaptinta informacija ir jos apsaugos saugumo procedūrų.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
3 straipsnis
Šis sprendimas įsigalioja jo priėmimo dieną.
Priimta Liuksemburge, 2010 m. birželio 14 d.

Labels: 12
18
15
5